##  **3.pielikums**

Valmieras muzeja darbības un attīstības stratēģijai 2025.-2034.

**VALMIERAS MUZEJA**

**KOMUNIKĀCIJAS DARBA POLITIKA**

**2025.-2030.GADAM**

Valmieras muzeja Komunikācijas politika izstrādāta vadoties no muzeja misijas, Krājuma un Pētniecības politikām, realizējamām funkcijām, prioritātēm, krājuma kolekciju iespējām un sabiedrības interesēm.

Komunikācijas politika nosaka skaidru komunikācijas darba mērķi, uzdevumus un sasniedzamos rezultātus, kā arī definē muzeja komunikācijas principus, kas veicina tā mūsdienīgu attīstību, pilnveidojot un dažādojot komunikācijas un izglītojošā darba pieejas.

**Komunikāciju darba politikas mērķis un virzieni**

Valmieras muzeja komunikācijas darba mērķis ir veidot un uzturēt pozitīvu saikni starp muzeju un sabiedrību, nodrošinot saprotamu, pieejamu un iesaistošu piedāvājumu un informāciju par muzeja saturu, vērtībām un darbību.

Galvenie virzieni

1. **Sabiedrības informēšana** – sniedzot precīzu un savlaicīgu informāciju par izstādēm, pasākumiem, programmām un citiem muzeja jaunumiem.
2. **Apzināt un sasniegt mērķauditoriju** – integrēt komunikāciju dažādām sabiedrības grupām, lai piesaistītu plašāku apmeklētāju loku.
3. **Muzeja tēla veidošana un uzturēšana** – stiprināt muzeja reputāciju, veidojot to kā uzticamu, mūsdienīgu un sabiedrībai nozīmīgu kultūras iestādi.
4. **Sabiedrības iesaiste** – veicināt apmeklētāju līdzdalību, dialogu un emocionālu piesaisti muzejam.
5. **Izglītošana un kultūras vērtību popularizēšana** – daudzpusīgs satura piedāvājums, izmantot komunikāciju, kā līdzekli sabiedrības izglītošanai un kultūras mantojuma izcelšanai.

**I. EKSPOZĪCIJAS UN IZSTĀDES**

**Ekspozīciju darba raksturojums**

Valmieras muzeja ekspozīcijas un izstādes iepazīstina apmeklētāju ar Valmieras novada kultūrvēsturi, kultūras vērtībām, novada mākslinieku un Latvijas mākslinieku daiļradi. Tās ir viens no efektīvākajiem veidiem, lai ar profesionālām un kvalitatīvām izstādēm veidotu izpratni par novada vēsturi, runātu un izglītotu sabiedrību par ilgtspējīgas attīstības mērķiem, veicinātu katra apmeklētāja nacionālās identitātes piederību pilsētai, novadam, valstij.

**Pamatekspozīcijas un izstādes**

Valmieras muzejs apmeklētājiem piedāvā 2 pamatekspozīcijas un regulāras tematiskās izstādes:

* **Pastāvīgā ekspozīcija “deWoldemer”**, atklāj Valmieras senāko vēsturi no 13. līdz 18.gadsimtam. Ekspozīcija atvērta 2023.gadā. Projektu finansēja valsts, Valmieras novada pašvaldība un Eiropas Reģionālās attīstības fonds. Ekspozīcijai ir arī ārtelpas daļa, kas nodrošina apmeklētājiem informāciju par pili un pilsētu arī ārpus muzeja darba laika.
* **Ekspozīcija – atklātais krājums “Mājā un sētā”** ir etnogrāfijas un sadzīves priekšmetu krājums, kas iepazīstina ar seniem amatu un darba rīkiem, vēstot piecus Latvijas kultūrvēsturiskajā sētā nozīmīgus stāstus par gaismu, pūru, pienu, maizi un veļu. Daļēji aplūkojams Valmieras muzeja mājaslapā sadaļā “Virtuālais muzejs”. Atklātais krājums “Mājā un sētā” atvērts 2022.gadā. Projekts tapis ar VKKF atbalstu.
* **Tematiskās izstādes**.
* **Nelielas formas tematiskās izstādēs** (viena priekšmeta stāsts, ekspresizstādes), eksponē muzeja krājuma priekšmetus, priekšmetu grupas, atklājot ar to pētniecību saistītos rezultātus, iepazīstinot ar vietējai kopienai un Latvijai nozīmīgiem notikumiem un personībām mākslā, zinātnē, kultūrā, politikā vai notikumiem, tradīcijām u.tml. Tematiskās izstādes tiek pielāgotas eksponēšanai ārpus muzeja, nereti tās kļūst par ceļojošām izstādēm, turpinot muzeja vēstījumu citos muzejos, bibliotēkās, skolās un kultūras namos.
* Dažādu tēmu **ceļojošās izstādes**, kas saistītas ar Valmieru, Valmieras novadu un tā iedzīvotājiem, izceļ Valmieras muzeja krājumā esošo priekšmetu stāstus, kā arī izceļ valstiski nozīmīgus notikums, latviešu tautas tradīcijas. Izvērtējot drošības apstākļus, sadarbībā ar Valmieras novada muzejiem un citām izglītības un kultūras institūcijām, mērķtiecīgi tiek rīkotas izstādes ārpus muzeja, eksponējot labā saglabātības stāvoklī esošus krājuma priekšmetus.
* Lai popularizētu latviešu tradīcijas un tradicionālo mantojumu, muzejs regulāri rīko **tradicionālā mantojuma izstādes** (piemēram, nemateriālā kultūras mantojuma izstāde “Puzuri” 2023.g.).
* **Mākslas izstādes** iepazīstina ar Valmieras novada, Latvijas mākslinieku daiļradi, kā arī ar citu valstu mākslinieku un radošo profesiju pārstāvju darbiem. Muzejs piedāvā dažādu mediju mākslinieku izstādes (glezniecība, keramika, tēlniecība, stikls, tekstils, multimediji), nodrošinot daudzveidīgu mākslas nozaru piedāvājumu un veicinot profesionālās klasiskās un laikmetīgās mākslas pieejamību Valmieras novadā. Valmieras muzejs īpaši izceļ klasiķus, ar retrospektīvām izstādēm godinot tos nozīmīgās jubilejās, kā arī akcentējot ar novadu saistīto izcelsmi (piemēram, stāsti par māksliniekiem Jāni Staņislavu Rozi, Niklāvu Strunki, Teodoru Ūderu).
* **Īpašas interaktīvas** mākslas izstādes bērniem, ar iesaistes iespējām, tā uzrunājot pašu mazāko auditoriju kopējā mākslas piedzīvojumā ar ģimeni, veidojot jaunu muzeja apmeklētāju paaudzi.
* No pavasara līdz rudenim Valmieras muzeja Garšaugu dārzā nedēļas nogalēs norisinās vides **izstādes.** Papildinot VNP zīmolu “Radīts Valmieras novadā”, muzejs attīsta zīmolu “Izaudzēts Valmieras novadā”, sadarbībā ar novada audzētājiem un uzņēmējiem, iepazīstinot apmeklētājus ar Valmieras novada saimnieku produkciju, dārza kultūru un kultūraugiem, rīkojot ziedu, ogu, augļu, dārzeņu izstādes. Izstādes papildina izglītojoši materiāli par augu izcelsmi, vēsturi, kopšanu, pielietojumu.
* Muzejā tiek eksponētas arī dažādas **sadarbības partneru veidotas izstādes**, ko eksponē gan muzeja telpās, gan ārtelpā, izmantojot muzejvidi kā lokāciju Valmieras Starptautiskā multimediju festivāla, Tartu Kultūras galvaspilsēta 2024 un citiem vēstījumiem, eksponējot vietējo meistaru un amatnieku darinājumu izstādes.

Nākotnē muzejs plāno pastāvīgās ekspozīcijas turpinājums par jaunāko laiku vēsturi, nodrošināt regulāru krājuma pētniecības rezultātu atspoguļošanu speciālās izstādēs, kā arī identificēt jaunas mērķgrupas speciālo izstāžu veidošanai. Šobrīd uzsākta ārtelpas ekspozīcijas “Pastaiga Valmieras pilsdārzos” veidošana, izveidojot Valmieras pils teritorijā ekspozīciju, ko ārpus muzeja darba laika var izzināt katrs ikviens, iegūstot informāciju par pils teritorijas apbūvi, arhitektūru un vides attīstību no 18.-21.gadsimtam.

Ekspozīciju eksponēšanas ilgums atkarīgs no to nolietojuma, atbilstības mūsdienu prasībām. Tematisko izstāžu ilgumu nosaka resursu pieejamība un apmeklētāju pieprasījums, līdzšinējā pieredze nosaka, ka mākslas izstāžu eksponēšanas ilgums ir līdz 2 mēnešiem, krājuma izstāžu eksponēšanas laiks ir 3-4 mēneši, dārza izstāžu eksponēšanas ilgums ir līdz 3 dienām.

Satura atklāšanai pastāvīgajās ekspozīcijās šobrīd muzejs izmanto VM krājuma kolekciju priekšmetus, tematiskajām izstādēm, bez VM krājuma priekšmetiem tiek deponēti priekšmeti arī no citiem muzejiem, privātkolekcionāriem, juridiskām un fiziskām personām, slēdzot deponējuma līgumus.

Pastāvīgo ekspozīciju projektus sagatavo darba grupa, kurā ir VM darbinieki, VNP AP, KP darbinieki, tiek iesaistītas dizaina firmas, projektētāji un citi nepieciešamie eksperti, konsultanti. Muzeja izstāžu tēmas, kalendārā gada ietvaros, sagatavo Izstāžu un pasākumu nodaļa, sadarbībā ar Vēstures un Krājuma nodaļām, KP, izstāžu plānu apstiprina direktors.

No 2025.gada Valmieras muzejs izsludina izstāžu projektu konkursu (aiznākamajam gadam), tam izveidots konkursa nolikums, izstāžu projektu konkursa rezultātus izvērtē žūrija, kurā darbojas VM un KP pārstāvji, pieaicinātie eksperti, apstiprina muzeja direktors. Lai atspoguļotu plašāk atsevišķu izstāžu tēmas un bagātinātu tās ar eksponātiem, muzejs sadarbojas ar citiem speciālistiem un muzejiem, pieaicinot kuratorus, zinātniskos konsultantus.

Ekspozīciju un izstāžu finansējuma avots ir VM pamatbudžets. Ekspozīciju un speciālo izstāžu izveidei piesaistīti arī ārējie finanšu avoti, piemēram, ES fondu un programmu finansējums, Valsts Kultūrkapitāla fonda un Vidzemes plānošanas reģiona finansējums. Muzejam ir informatīvie sponsori. Nepieciešams piesaistīt muzeja atbalstītājus, privātas iniciatīvas (ziedojumi, mecenātisms).

**Ekspozīciju novērtējums**

Pastāvīgās ekspozīcijas ir atklātas salīdzinoši nesen, ekspozīcija – atklātais krājums “Mājā un sētā” 2022.g., bet de Woldemer 2023.g. To dizaina vēstījuma valoda ir laikmetīga, piemērota dažādām mērķauditorijām.

Ekspozīcijas “de Woldemer” teksti pieejami 5 valodās – latviešu, angļu, vācu, igauņu un krievu, tie daļēji pielāgoti cilvēkiem ar redzes traucējumiem. Apraksti nav gari, lai neapgrūtinātu apmeklētāju ar apjomīgu informācijas daudzumu, bet sniegtu ieskatu un radītu vēlmi izzināt plašāk. Ekspozīcijā paredzētas aktivitātes bērniem un pusaudžiem. Ekspozīcijai piešķirta Kultūras mantojuma pieejamības balva (2024). Ekspozīcijas dizainu veidojis dizaina birojs H2E, kurš par ekspozīcijas izveidi 2024.gadā ieguva dizaina balvu par īpašiem nopelniem prestižajā konkursā “ADC Awards”. Telpas nav pārsātinātas ar priekšmetiem un dažādiem tehnoloģiskajiem risinājumiem, bet izvēlētas atbilstoši katram konkrētam stāstam, radot vēlmi detalizētāk izpētīt katru no telpā izvietotajiem oriģinālajiem priekšmetiem un skārienjūtīgajās planšetēs iekļauto informāciju par Valmieras vēsturi.Saņemta arī Eksporta un inovācijas balva nominācijā “Eksportspējīgākais jaunais tūrisma produkts” (2023).

Ekspozīcija – atklātais krājums – “Mājā un sētā” papildināta ar dažādām iesaistes iespējām, blakus izveidota radošo nodarbību telpa.

**Ekspozīciju darba problēmas un prioritātes**

|  |  |
| --- | --- |
| **Problēmas:** | **10 gadu prioritātes:** |
| Digitālo risinājumu uzturēšana un novecošana | Sekmīgi uzturēt ekspozīciju vismaz tuvākos 10 gadus, veicot regulāri apkopi, informācijas atjaunošanu digitālajos nesējos |
| Tā kā ekspozīcija ir jauna, tā nav pietiekami atpazīstama  | Nepieciešams vairāk popularizēt ekspozīciju, attīstot muzeja komunikāciju, kā arī piesaistot Valmieras TIC un ZUSAN darbiniekus |
| Problemātiski noturēt regulāru vietējo apmeklētāju plūsmu un interesi par ekspozīciju un tās tēmām | Nepieciešams rīkot lekcijas, seminārus par ar ekspozīciju saistītām tēmām |
| Personāla mainība. Tādējādi trūkst speciālistu, kas pārzina ekspozīcijas tēmas un var ar tām uzreiz strādāt, vadot ekskursijas un muzejpedagoģiskās programmas | Piesaistīt ārpusmuzeja speciālistus, kas vadītu ekskursijas, lekcijas vai seminārus |
| Muzeja speciālisti vienlaicīgi iesaistīti krājuma, pētniecības, izglītojošajā un muzejpedagoģiskajā darbā, līdz ar to ir noslogoti, kas reizēm atsaucas uz darba kvalitāti | Prioritizēt un efektīvi plānot darba uzdevumus |
| Trūkst vēstures tēmu pēctecības pastāvīgajā ekspozīcijā. Tā apmeklētājiem nenodrošina pilnīgu Valmieras vēstures notikumu izklāstu līdz jaunāko laiku vēsturei | Izveidot jaunu pastāvīgo ekspozīciju par Valmieras pilsētas un novada jaunāko laiku vēsturi, veicot pētniecību un finansējuma piesaisti ekspozīcijas izveidei |

**II DARBS AR APMEKLĒTĀJIEM**

Muzejs ir mūžizglītības sastāvdaļa, kas ar integrētām metodēm strādā ar dažāda vecuma interešu grupām, veidojot daudzveidīgu piedāvājumu vietējiem iedzīvotājiem, ārvalstu tūristiem un pilsētas viesiem. Pārskata periodā pieaudzis individuālo apmeklējumu un ģimeņu skaits.

Nepieciešams atrast veidu, kā piesaistīt grupu apmeklētājus. Lai jau no pirmsskolas vecuma veidotu bērnus, kā potenciālu muzeja apmeklētāju auditoriju, jāturpina piedāvājumu attīstība ģimenēm ar bērniem un sadarbība ar pirmsskolas izglītības iestādēm.

**Piedāvātie pakalpojumi apmeklētājiem**

Valmieras muzejs piedāvā plaša spektra pakalpojumus dažādām mērķgrupām:

* Ekspozīcijas – pastāvīgā ekspozīcija “de Woldemer” un ekspozīcija – atklātais krājums “Mājā un sētā”;
* Izstādes – dažādu tēmu speciālās izstādes muzejā un ārpus tā, tai skaitā ceļojošās izstādes, galvenokārt Valmieras novada izglītības un kultūras iestādēm, citiem muzejiem;
* Ekskursijas – Valmieras muzejs piedāvā ekskursijas gan ekspozīcijā “de Woldemer”, gan iespēju apvienot ekskursiju Valmieras vecpilsētā ar Valmieras muzeja apmeklējumu, tās piedāvājot latviešu, angļu un krievu valodās;
* Muzejpedagoģiskās programmas – izglītojošas programmas, kas veidotas sasaistē ar muzeja ekspozīcijām, izstādēm, krājumu un izglītības iestāžu kompetenču programmu;
* Tematiskie pasākumi – izstāžu atklāšanas, saulgriežu un godu pasākumi, akcijas Muzeju nakts, Pilsētas svētku, Zinību dienu laikā, radošās darbnīcas;
* Mūžizglītības norises – sadarbībā ar amatu meistariem, māksliniekiem, mūziķiem un citiem speciālistiem;
* Muzeja krājuma materiālu izmantošana – pētnieciskiem nolūkiem, krājuma priekšmetu deponēšana;
* Semināri, konferences un citi iesaistes pasākumi – nodrošina VM pētnieku un citu pētniecisko institūciju veikto pētījumu prezentāciju;
* Muzeja lasītava – apmeklētāji un pētnieki var iepazīties un strādāt ar muzeja kartotēku, datu bāzēm, uzziņas materiāliem, krājumu, muzeja bibliotēkā esošo literatūru;
* Konsultācijas – izglītības iestāžu audzēkņiem, studentiem un pedagogiem, dažādu nozaru speciālistiem, interesentiem par novada kultūrvēsturi un novadpētniecību, konkrētām pētniecības tēmām, muzeja krājumu izstādēm, ekspozīcijām un citām tēmām muzeja speciālistu kompetences ietvaros;
* Prakses iespējas – muzeoloģijas, muzeju nozares, vēstures un kultūrvēstures nozares, tūrisma, sabiedrisko attiecību un komunikācijas studentiem;
* Telpu un teritorijas noma īslaicīgai izmantošanai;
* Digitālie pakalpojumi – virtuālais muzejs, virtuāla muzeja teritorijas un Valmieras vecpilsētas tūre Valmieras muzeja mājaslapā, iespējas datu piekļuvei muzeja datubāzēs;
* VM kā dažādu kopienu komunikācijas telpa, diskusijām par sabiedrībai nozīmīgiem jautājumiem – izmantojot deWoldemer ēkas izglītojošo programmu telpu.

Piedāvājot plašo pakalpojumu klāstu, nepieciešams noturēt to kvalitāti, prioritizējot un nodrošinot svarīgākos pakalpojumus muzeja mērķgrupām. Nepieciešama digitālo pakalpojumu regulāra atjaunošana, sekojot mūsdienu pieprasījumam un tendencēm.

**Organizētie pasākumi muzeja telpās**

Valmieras muzejs rīko lekcijas, seminārus, konferences, zinātniskos lasījumus un tematiskos pasākumus dažādām mērķauditorijām, tai skaitā izstāžu atklāšanas, tikšanās ar māksliniekiem, izstāžu kuratoriem un mākslas zinātniekiem, tikšanās ar nozīmīgām Valmieras novada personībām, pasākumi, kas veltīti Valmieras novadam nozīmīgu personību jubilejām (piemēram, Pāvilam Rozītim, Jānim Daliņam), Muzeju nakts, Zinību diena, dažādas radošās darbnīcas un aktivitātes ģimenēm gadskārtu svētkos.

Pasākumu piedāvājums ir daudzpusīgs un optimāls muzeja darbinieku kapacitātes ietvaros, tomēr veiksmīgākai pasākumu norišu īstenošanai varētu piesaistīt arī ārpusmuzeja speciālistus.

**Prioritārās tēmas, par kurām izglīto apmeklētājus**

* Valmieras valstspilsētas un Valmieras novada vēsture;
* Valmieras valstspilsētas un Valmieras novada arheoloģija;
* Etnogrāfijas un sadzīves priekšmetu vēsture, izmantošana;
* Latvijas māksla un kultūra;
* Novada un ar novadu saistītu mākslinieku profesionālā darbība;
* Tradīcijas, gadskārtu svētki;
* Kultūras un tradīciju pārmantojamība, nodošana nākamajām paaudzēm;
* Valsts svētku un atceres dienas;
* Valmieras novadam un Latvijas vēsturei nozīmīgi notikumi;
* Novada ievērojamas personības, to ieguldījums apkārtnes, Latvijas un ārpus valsts vēstures un tagadnes kontekstā – kultūrā, sportā, mākslā u.c.;
* Profesijas muzejā, to daudzveidība;

Tēmu amplitūda ir pietiekami plaša, taču vēlams atsevišķas tēmas izvērst, tās piedāvājot apmeklētājiem daudzveidīgākos komunikācijas veidos.

**Muzeja priekšmeti, ekspozīcijas. Izglītojošā darba resursi**

Jebkuram apmeklētājam apskatei ir pieejami priekšmeti ekspozīcijā – atklātajā krājumā “Mājā un sētā”, kā arī ekspozīcijā “de Woldemer”. Krājuma izmantošana muzejpedagoģiskajā darbā notiek netieši – interaktīvā darbībā izmanto lietisko priekšmetu tipveida (līdzīgos, bez konkrētas izcelsmes) muzejiskus priekšmetus (mājsaimniecības, mājamatniecības, lauksaimniecības darba rīkus un piederumus), arī priekšmetus no palīgkrājuma. Pētnieciskos nolūkos muzeja krājums ir pieejams pēc individuāla pieprasījuma. Iegādājoties priekšmetus krājuma papildināšanai, tiek vērtēta to atbilstība muzeja misijai, kādai no tēmām, kas prioritāras krājuma papildināšanai, unikalitāte, izmantojamība pētniecībā un eksponēšanā, abām pēdējām esot tieši saistītām ar cilvēku izglītošanu.

Izglītojošo darbu veic muzejpedagogs, taču pēc nepieciešamības tiek piesaistīti citi muzeja speciālisti, piemēram, vēsturnieki, pētnieks, krājuma glabātāji, izstāžu un pasākumu nodaļas speciālisti.Muzejpedagogs plāno un vada muzeja izglītojošo darbu, izstrādā un vada muzejpadagoģiskās programmas, izglītojošos pasākumus, radošās darbnīcas un dažādas aktivitātes, kā arī sagatavo piedāvājumu izglītības iestādēm. Pēc nepieciešamības sniedz konsultācijas, sadarbojas ar izglītības iestāžu pedagogiem, gatavojot tematisko pasākumu un izglītojošu programmu piedāvājumu.

Vēstures speciālisti, savas kompetences ietvaros, vada ekskursijas muzejā un ārpus tā, organizē un lasa lekcijas, rīko seminārus, zinātniskās konferences, sniedz konsultācijas, vada muzejpedagoģiskās programmas, piedalās vēstures un krājuma izstāžu sagatavošanā, vada vēstures stundu muzejā vai izglītības iestādēs par muzejam specifiskām tēmām. Pēc nepieciešamības medijiem sagatavo informāciju, veido rakstus, saistītus ar tiešajiem darba pienākumiem un pētniecību.

Krājuma speciālisti savas kompetences ietvaros vada ekskursijas muzeja izstādēs un krājumā, lasa lekcijas, sniedz konsultācijas, sagatavo krājuma izstādes, vada muzejpedagoģiskās programmas.

Izstāžu un pasākumu nodaļas speciālisti savas kompetences ietvaros iesaistās radošo aktivitāšu nodrošināšanā, kas papildina muzeja speciālo izstāžu un izglītojošo pasākumu klāstu, izstrādājot dažādus mainīgajām izstādēm paredzētus izglītojošus materiālus, kā arī piesaista ārpusmuzeja speciālistus, kas īsteno izglītojošus pasākumus speciālo izstāžu ietvaros. Muzejpedagoģiskām nodarbībām speciāli veidota Valmieras muzeja ekspozīcijas “de Woldemer” mācību telpa (ietilpība līdz 35 cilvēkiem). Izstāžu namā atrodas neliela mācību telpa (ietilpība līdz 24 cilvēkiem), kur ikviens var darboties ikdienā patstāvīgi, tiek izmantota arī muzejpedagoģiskajām programmām. “de Woldemer” mācību telpa aprīkota ar projektoru un ekrānu, magnētisko tāfeli, galdiem un krēsliem. Izstāžu nama mācību telpa aprīkota ar projektoru un ekrānu, mūzikas centru, galdiem un krēsliem. Izglītojošajā darbā iespējams izmantot muzeja aprīkojumu, piemēram, portatīvo datoru, ja nepieciešams rādīt prezentācijas vai video, fotoaparātus, sēžamos spilvenos un pufus utt. Muzejpedagoģiskās nodarbības notiek arī pašā ekspozīcijā “de Woldemer”, Izstāžu nama telpās, muzeja kompleksa teritorijā vai arī muzeja speciālisti dodas uz izglītības iestādēm.

VM aktīvi iesaistās sabiedrības dzīvē, piedāvā telpas vietējai kopienai, sniedz platformu (muzeja telpas un informatīvo atbalstu) dažādu meistarklašu vadītājiem, vietējo novadpētnieku rīkotām lekcijām, piedāvā mūžizglītības programmas pieaugušajiem, rīko īpašām vietējās sabiedrības grupām vai organizācijām (piemēram, pensionāru biedrības) speciāli veidotus pasākumus, tādējādi muzejam piesaistot dažādas interešu grupas.

**Apmeklētāju aptaujas**

Lai uzzinātu apmeklētāju viedokli par muzeju un muzeja piedāvājumu, regulāri tiek veikta tirgus izpēte, veidotas aptaujas, izmantojot ArcGIS Survey123 veidlapas, sociālo tīklu piedāvātās iespējas, kā arī diskusiju veidā – muzeja apmeklētāju konsultanti veic apmeklētāju aptaujas, muzeja speciālisti tiekas ar novada pašvaldības darbiniekiem, pedagogiem, sabiedrisko organizāciju pārstāvjiem. Veidojot muzejpedagoģiskās programmas, tiek aptaujāti izglītības iestāžu pedagogi un audzēkņi, kas piedalās programmās, iegūta atgriezeniskā saite, kas palīdz uzlabot programmu, veidot jaunas nodarbības.

Tiek veikta apmeklētāju sniegto komentāru un atsauksmju analīze. Apmeklētāji izsakās sociālajos tīklos, atstāj atsauksmes, kas sniedz iespēju uzzināt apmeklētāju vēlmes un intereses.

Apmeklētāju aptauju rezultāti būtiski muzeja kopējās stratēģijas sagatavošanas procesā, identificējot uzdevumus un muzeja pakalpojumu saturu, tāpēc aktuālo, 2025.g. veikto apmeklētāju aptauju rezultāti pievienoti kā stratēģijas pielikumi Nr.4., 5.

Arī turpmāk nepieciešams veikt regulāras apmeklētāju aptaujas dažādām mērķa grupām, nosakot apmierinātības līmeni ar sniegtajiem pakalpojumiem, kā arī uzklausot ierosinājumus jauniem pakalpojumu veidiem.

**Izglītojošā darba novērtējums**

1)Valmieras muzejs piedāvā ekskursijas gan ekspozīcijā “de Woldemer”, gan iespēju apvienot ekskursiju Valmieras vecpilsētā ar Valmieras muzeja apmeklējumu, tās piedāvājot latviešu, angļu un krievu valodās.Nepieciešams kāpināt ekskursiju pieejamību, īpaši nedēļas nogalēs, piesaistot ārpusmuzeja gidus,

2)Izglītojošās programmas veidotas sasaistē ar muzeja ekspozīcijām, izstādēm, krājumu un izglītības iestāžu kompetenču programmu. Muzejpedagoģiskās programmas cieši saistītas ar muzeja krājumu vai vēsturisko Vidzemes novadu (aktīvas septiņas pedagoģiskās programmas), galvenokārt ar ekspozīcijā “de Woldemer” vai Izstāžu nama ekspozīcijā – atklātajā krājumā “Mājā un sētā” apskatāmajiem priekšmetiem un tēmām. Nepieciešams pievērsties jaunu muzejpedagoģisko programmu izveidei atbilstoši kompetenču izglītības prasībām, strādājot kopā ar Valmieras novada izglītības iestādēm, kā arī papildināt Latvijas skolas somas piedāvājumu,

3)Valmieras muzejs rīko lekcijas, seminārus, konferences, zinātnisko lasījumus un tematiskos pasākumus dažādām mērķauditorijām, tai skaitā izstāžu atklāšanas, tikšanās ar māksliniekiem, izstāžu kuratoriem un mākslas zinātniekiem, tikšanās ar nozīmīgām Valmieras novada personībām, pasākumi, kas veltīti Valmieras novadam nozīmīgu personību jubilejām (piemēram, Pāvilam Rozītim, Jānim Daliņam u.c.), Muzeju nakts, Zinību diena, dažādas radošās darbnīcas un aktivitātes ģimenēm gadskārtu svētkos,

4)Līdztekus muzeja organizētajiem izglītojošajiem pasākumiem, muzejs sadarbojas ar citām institūcijām vai speciālistiem (piemēram, novadpētniekiem un Historia.lv, Valmieras novada Kultūras pārvaldi, Latvijas Laikmetīgās mākslas centru, Valmieras Starptautiskā multimediju festivāla organizatoriem, ārzemju partneriem Valmieras sadraudzības pilsētām utt.), kas muzeja telpās organizē dažādus izglītojošus pasākumus – lekcijas, seminārus, vasaras skolas, plenērus un mākslas festivālu izstādes u.c.

**Apmeklētāju ērtību izvērtējums**

Valmieras muzejs atrodas astoņu ēku kompleksā Livonijas ordeņa pils teritorijā. Muzeja ēkas ir celtas no 18.gadsimta vidus līdz 21.gadsimta sākumam, tās kopā ar pilsdrupām un Valmieras Sv. Sīmaņa baznīcu veido Valmieras vēsturisko centru. Muzejam ir labiekārtota teritorija Livonijas ordeņa pils teritorijā un Pilskalna ielā 2. Ienākot muzeja teritorijā no pilsētas centra puses, redzams uzraksts “Valmieras muzejs”, savukārt teritorijā atrodas stends ar muzeja teritorijas karti, kurā var iepazīties ar muzeja ēku atrašanās vietām un funkcijām. Drukāta formāta karti apmeklētāju ērtībām iespējams saņemt pie muzeja apmeklētāju konsultantiem.

Muzeja kompleksa teritorijā atrodas vairākas velosipēdu novietnes. Muzeja ēkām, ekspozīcijai “de Woldemer” un Izstāžu nama izstādēm ir nodrošināta piekļuve apmeklētājiem ar kustību traucējumiem, ar bērnu ratiem.

Pie Izstāžu nama durvīm izvietots biļešu cenrādis un norādītas atlaižu grupas. Muzejs piedāvā atlaides ieejas maksai dažādām sabiedrības grupām (pirms apmeklējuma iespējams iepazīties arī muzeja mājaslapā) un dažādus bezmaksas pasākumus, sniedz bezmaksas pakalpojumus (muzeja speciālistu konsultācijas, pieeja lasītavai, uzziņu literatūrai, muzeja datubāzēm, kartotēkām).

Muzejs apmeklētājiem atvērts arī brīvdienās – Izstāžu nams atvērts sestdienās no plkst. 10.00 līdz 17.00, ekspozīcija “de Woldemer” sestdienās no 10.00 līdz 18.00, svētdienās no 10.00 līdz 17.00.Piesakoties iepriekš, izglītības iestāžu audzēkņu grupas var apmeklēt muzeju arī pirmdienā, kad muzejs apmeklētājiem slēgts.

Izstāžu nama apmeklētāju ērtībām pieejama garderobe – ekspozīcijā “de Woldemer” iespējams novietot gan virsdrēbes, gan slēdzamos skapīšos novietot savas personīgās mantas ērtākam muzeja apmeklējumam.

Katru muzeja apmeklētāju sagaida apmeklētāju konsultants, kas ne viens pārdod biļetes, bet arī sniedz nelielu ieskatu, kas skatāms ekspozīcijā vai izstādē, kā arī informē par muzeja pakalpojumiem. Ekspozīcijā “de Woldemer” apmeklētājs var saņemt telpu karti, lai vieglāk orientētos.

Ekspozīcijas “de Woldemer”, Izstāžu nama un Maršnera nama telpās ar skaidrām norādēm izvietotas labierīcības. Ekspozīcijā “de Woldemer” un Izstāžu namā ir pieejami apmeklētāju ērtībām paredzēti krēsli un soli.

Apmeklētājiem ar īpašām vajadzībām muzeja ēkās ir pieejami lifti: ekspozīcijā “de Woldemer” un Izstāžu namā ir pieejami lifti, kas nodrošina piekļuvi arī 2. stāvam; Maršnera namā ir pieejams lifts, kas nodrošina piekļuvi cokolstāvam un lasītavai 2. stāvā. Ekspozīcijā “de Woldemer” un Izstāžu namā pieejamas labierīcības cilvēkiem ar kustību ierobežojumiem. Ekspozīcijas “de Woldemer” labierīcībās ir pieejama bērnu pārtinamā virsma. Valmieras muzeju atļauts apmeklēt ar servisa suni. Ekspozīcijas “de Woldemer” saturs ir daļēji pielāgots cilvēkiem ar redzes traucējumiem.

Apmeklētājiem pieejams bezmaksas WiFi. Tāpat ir atļauts fotografēt, izņemot gadījumos, ja to liedz autortiesības vai nav atļauts fotografēt ar zibspuldzi, lai nodrošinātu eksponātu saglabātību.

Ekspozīcija “de Woldemer” ir pieejama piecās valodās - latviešu, angļu, vācu, igauņu un krievu, Izstāžu nama izstāžu teksti tulkoti angļu valodā. Apmeklētāju konsultanti runā svešvalodās – angļu un krievu. Mājaslapā pamatinformācija par muzeju, apmeklējuma iespējām, cenrādi un kontaktinformācija pieejama arī angļu valodā.

Ekspozīcijā “de Woldemer”, ekspozīcijā - atklātajā krājumā “Mājā un sētā”, Izstāžu nama speciālajās izstādes ir nodrošinātas bērniem paredzētas aktivitātes.

Ekspozīcijas “de Woldemer” telpās atrodas Valmieras novada Tūrisma informācijas centrs, ikvienam tūristam un apmeklētājam sniedzot plašākas iespējas iegūt daudzveidīgu informāciju.

Valmieras muzeja ēku kompleksa teritorijā nav atsevišķa viesu automašīnu un autobusu stāvlaukuma ilgstošai novietošanai, taču spēkratus iespējams novietot pilsētas bezmaksas autostāvvietās (pie Valmieras Mūzikas skolas, Valmieras novada pašvaldības ēkas, jaunizbūvētajā Strauta ielā pie Valmieras tirgus, stāvlaukumā pie Valmieras Kultūras centra).

**Izglītojošā darba problēmas un darbības prioritātes**

|  |  |
| --- | --- |
| **Problēmas:** | **Tuvāko 10 gadu prioritātes:** |
| Apmeklētāju skaita samazināšanās, kas, iespējams, saistīta ar demogrāfisko situāciju, paradumu maiņu pēc COVID-19 pandēmijas ierobežojumu dēļ un citiem faktoriem, kas nav saistīti ar muzeja izglītojošā darba kvalitāti | Nodrošināt regulāru muzeja aktivitāšu pieejamību visām muzeja mērķauditorijām, ievērojot vairākuma sabiedrības intereses, apzināt un rast risinājumus, kā pievērst uzmanību sabiedrības grupām, kuras ir bijušas pasīvas muzeja apmeklējumā, veidot šīm grupām atbilstošu piedāvājumu |
| Izglītības iestāžu grupu apmeklējumu samazināšanās | Turpināt ciešu sadarbību ar Valmieras pilsētas un novada izglītības iestādēm.Nodrošināt regulāru izglītojošo programmu pieejamību, kas sasaistītas ar mācību programmām izglītības iestādēs un var tās papildināt mācību procesa ietvaros. Piedāvāt piesaistošas izglītojošās programmas, kas piesaistītu tālāko novadu izglītības iestādes, izvēloties savus ekskursiju maršrutus apvienot ar izglītojošo programmu muzejā |
| Daudzveidīgs apkārtesošo iestāžu kultūras piedāvājums, ņemot vērā, ka apmeklētāji ir vieni un tie paši | Apzināties savu auditoriju un piedāvāt tikai augstas kvalitātes pakalpojumus |
| Novada kultūras iestāžu pasākumu pārklāšanās, plānošanas problēma, kas pastāvīgajos apmeklētājos rada vēlmi izšķirties par vienu no iestāžu apmeklējumiem, ja tas notiek vienlaicīgi | Sekot līdzi Valmieras novada pasākumu kalendāram. Sadarboties ar citām kultūras iestādēm dažādu svētku un lielu novada pasākumu laikā, lai viens otru papildinātu, nevis konkurētu ar savu pakalpojumu piedāvājumu |
| Ietilpīgu, speciāli muzejpedagoģiskajām nodarbībām paredzētu telpu trūkums, lai spētu uzņemt lielas grupas vienlaicīgi | Izvērst muzeja piedāvājumu ārpus muzeja telpām, nodrošinot ekskursijas, izglītojošās programmas pilsētvidē |
| Muzeja speciālistu resursu trūkums situācijās, kad muzejpedagoģisko programmu vienlaikus vēlas apmeklēt liela klase vai vairākas klases kopā | Piesaistīt ārpusmuzeja speciālistus, gidus |
| Nepietiekama muzeja pakalpojumu pieejamība sabiedrības grupām, kas nevar klātienē saņemt muzeja pakalpojumus. | Veidot kvalitatīvu muzeja virtuālo piedāvājumu, lai tas ir pieejams plašākam lokam, neatkarīgi no dzīvesvietas. Izmantot digitalizācijas iespējas muzeja mājaslapā |

**III MĀRKETINGS**

Mārketinga darba mērķis ir radīt pilnvērtīgu muzeja pakalpojumu, kas apmierinātu muzeja apmeklētāju vēlmes un intereses, ir pieejams sabiedrībai, tai skaitā dažādām interešu grupām, piešķirtu muzejam raksturīgu individualitāti, uzturētu aktīvu muzeja dialogu ar Valmieras novada iedzīvotājiem un viesiem.

Veidojot muzeju kā vietu, kur izzināt, līdzdarboties un sarunāties, VM izvēlas iespējami efektīvākos, interesantākos saziņas līdzekļus.

**Mārketinga resursi**

Lai apmierinātu muzeja apmeklētāju vēlmes un intereses, muzejs piedāvā plašu pakalpojumu klāstu (skatīt iepriekš “Piedāvātie pakalpojumi apmeklētājiem”) dažādām mērķa grupām. Muzeja pakalpojumu cenu līmenis ir zems, kā arī muzejs piedāvā daudz bezmaksas pakalpojumu mazaizsargātām sabiedrības grupām. Tāpat muzejs nodrošina pēc iespējas ērtāku piekļuvi muzejam un sniegtajiem pakalpojumiem, arvien turpinot uzlabot pakalpojumu pieejamību. Lai sasniegtu savu auditoriju muzejs aktīvi reklamē savu piedāvājumu, izmantojot muzeja mājaslapu un sociālo tīklu kontus. Muzejs sadarbojas ar VNP ZUSAN, TIC, vietējiem medijiem. Informāciju par muzeja aktualitātēm sagatavo muzeja speciālisti, reklāmas dizainu veido muzeja speciālisti vai, atsevišķos gadījumos izstāžu autori.

Mārketingam un reklāmai muzejs izmanto arī VNP mārketinga un zīmola stratēģijas vadlīnijas.

**Reklāma**

Muzejs savu piedāvājumu reklamē digitāli:

* Informācija par muzeju, muzeja piedāvājumu un aktualitātēm tiek publicēta muzeja mājaslapā (<https://valmierasmuzejs.lv/>) un muzeja sociālo tīklo kontos Facebook (<https://www.facebook.com/valmieras.muzejs>), Instagram (<https://www.instagram.com/valmierasmuzejs/>), X (<https://x.com/Valmierasmuzejs>).
* Informācija par muzeju un muzeja piedāvājumu tiek ievietota Valmieras novada pašvaldības mājaslapā (<https://www.valmierasnovads.lv/>), Valmieras novada Tūrisma informācijas centra mājaslapā (<https://visit.valmiera.lv/>), Latvijas Muzeju biedrības mājaslapā (<https://muzeji.lv/lv>).
* Informācija par muzeja aktualitātēm tiek nosūtīta sadarbības partneriem (Valmieras novada ZUSAN, Visit Valmiera), medijiem (laikraksts “Liesma”, reklāmas laikraksts “Tava Izvēle”, Latvijas Reģionu televīzija ReTV, Kultūras Diena, arterritory.com u.c.), Valmieras valstspilsētas un novada izglītības un kultūras iestādēm, Valmieras novada pašvaldības darbiniekiem.
* Informācija par muzeja aktualitātēm tiek publicēta Valmieras novada pašvaldības izdevumā un Valmieras muzeja informatīvā atbalstītāja reklāmas laikraksta “Tava Izvēle” izdevumos.
* Muzeja speciālisti veido un izsūta digitālus ielūgumus uz izstāžu atklāšanām, pasākumiem, izglītojošām programmām, zinātniskiem lasījumiem u.c.
* Dažādi pētījumi, semināri, lekcijas, intervijas, videomateriāli, atskati uz pasākumiem tiek publicēti muzeja mājaslapā un Youtube kontā. ([https://www.youtube.com/@valmierasmuzejs4484](https://www.youtube.com/%40valmierasmuzejs4484)).

Muzejs drukātu informāciju par piedāvājumu izvieto gan muzejā, gan ārpus tā. Drukātas afišas par muzeja speciālajām izstādēm un pasākumiem tiek izvietotas Valmieras muzeja Izstāžu namā un ekspozīcijas “de Woldemer” telpās, ārpus muzeja tiek nogādātas Valmieras novada apvienību centros, izvietota pie Valmieras Kultūras centra, Valmieras Dizaina un mākslas vidusskolā. Digitālā afiša tiek izvietota pilsētvidē stendā pie Valmieras Integrētās bibliotēkas.

Ekspozīcijā “de Woldemer” atrodas Valmieras Tūrisma Informācijas centrs, kas muzejam piesaista vairāk tūristu.

Muzejs rīko konkursus sociālajos tīklos, piešķirot brīvbiļetes par dalību, ar īpašām akcijām aicina apmeklētājus apmeklēt muzeju bez maksas (Muzeju nakts, ekspozīcijas “de Woldemer” dzimšanas diena, Valmieras pilsētas svētki), apmeklējuma laikā sniedzot papildus informāciju par muzeja piedāvātajiem pakalpojumiem.

Muzejs netieši reklamē savus pakalpojumus dažādās sadarbībās ar citām institūcijām, speciālistiem, kā arī sniedzot kvalitatīvus pakalpojumus muzeja apmeklētājiem.

**Sadarbības parteri mārketingā**

* Valmieras novada ZUSAN speciālisti;
* Valmieras novada TIC speciālisti;
* Valmieras novada KP speciālisti;
* VNP;
* Valmieras novada sadraudzības partneri Igaunijā, Vācijā;
* Valmieras valstspislētas un novada izglītības iestādes, kultūras iestādes un bibliotēkas;
* Citas izglītības iestādes, kultūras iestādes un bibliotēkas;
* Programma “Latvijas Skolas soma”;
* Izstāžu sadarbības partneri;
* Latvijas muzeji;
* LMB;
* Valmieras novada uzņēmēji;
* Atbalstītāji/sponsori;
* Plašsaziņas līdzekļi;
* Latvijas Nacionālais kultūras centrs;
* VPR;
* NVO pārstāvji;
* Arhīvi.

**Mārketinga darba prioritātes**

Publicitātes pasākumus ikdienā nodrošinās VM un Valmieras novada pašvaldības ZUSAN ( aktivitāšu preses relīzes un cita informācija tiek izsūtīta visiem galvenajiem Latvijas medijiem), izmantojot daudzveidīgas komunikācijas formas un iespējas.Mārketinga programma ietver: digitālo attēlu un relīžu regulāras publikācijas dažādās tīmekļvietnēs un to izmantošanu reklāmas izdevumos, īpašu pasākumu mārketingu muzejā, dažādu, tai skaitā starptautisku akciju laikā. No tiem var minēt starptautisko akciju Muzeju nakts, Eiropas kultūras mantojuma dienas, Hanzas tirdziņus, Zinību dienu muzeja pagalmā, ārtelpas izstādes, radošās darbnīcas, svinīgus un reprezentācijas pasākumus, un citus. Katram pasākumam tiek gatavota atsevišķa publicitātes un mārketinga kampaņa.

Galvenais mērķis ir sasniegt iespējami lielāk oefektivitāti no ieguldīto resursu atdeves, nedublējot komunikācijas līdzekļus vienos un tajos pašos kanālos. Tas tiek harmonizēts arī ar sadarbības galamērķiem attiecībā uz galvenajiem tirgvedības pasākumiem.

|  |  |  |  |
| --- | --- | --- | --- |
| N.p.k. | Publicitātes pasākums | Auditorija | Nodrošinātājs |
| 1. | Reģionālie un nacionālie mediji (laikraksti, žurnāli, televīzija un radio, u.c.) | Vidzemes reģiona iedzīvotāji, pilsētas un novada viesi, tūristi | VM, VNP, ZUSAN |
| 2. | Vietējie mediji ( pašvaldības izdevumi, laikraksts “Liesma”, Vidzemes televīzija) | Vidzemes reģiona iedzīvotāji, pilsētas un novada viesi, tūristi | VM, VNP, ZUSAN |
| 3. | Uzziņu izdevumi | Vidzemes reģiona iedzīvotāji, pilsētas un novada viesi, tūristi | VM, VNP, ZUSAN |
| 4. | Interneta vietnes1. <http://muzejs.valmiera.lv/>2. <http://www.valmiera.lv/>3. <http://www.valmiera24.lv/>4. <http://www.kulturaskarte.lv/>5. <http://is.nmkk.lv/>- kopkatalogs6. <http://www.muzeji.lv/>7. <http://valmiera.zurbu.net/>8. <http://www.draugiem.lv/valmierasmuzejs/>9. <http://www.atputasbazes.lv/>10. [http://www.vidzemesmuzeji.lv](http://www.vidzemesmuzeji.lv/)11. citas | Latvijas iedzīvotāji, tūristi | VM, VNP, ZUSAN |
| 5. | Afišas, ielūgumi, reklāmas lapas, informatīvie izdevumi, plakāti, pasākumu programmas, flajeri | Valmieras pilsētas un apkārtējo novadu iedzīvotāji | VM |
| 6. | Vizuālā reklāma, stendi, norādes | Valmieras pilsētas un apkārtējo novadu iedzīvotāji, tūristi | VM, VNP, ZUSAN, KP |
| 7. | Tūrisma informatīvās iespējas (izdevumi, tūrisma ceļveži, dalība vietējos un starptautiskos tūrisma tirgos, u.c.) | Valmieras pilsētas un Vidzemes reģiona iedzīvotāji, tūristi | VM, VNP, ZUSAN, TIC |
| 8. | E- komunikācija (elektroniskās jaunumu vēstules, vēstkopas ārvalstu sadraudzības pilsētām u.c.) | Latvijas iedzīvotāji, tūristi | VM, VNP, ZUSAN |
| 9. | Sociālie tīkli un citi interneta mediji (sociālo tīklu profili, interneta portāli), Valmieras muzeja mājas lapa [muzejs.valmiera.lv](http://www.muzejs.valmiera.lv/) | Latvijas iedzīvotāji, tūristi | VM, VNP, ZUSAN, KP |
| 10. | Ekspozīcijas deWoldemer informatīvie un pētnieciskie izdevumi | Latvijas iedzīvotāji, tūristi, tūroperatori | VM, VNP, ZUSAN, TIC |
| 11. | Specifiska saziņa dažādu pasākumu un akciju laikā Valmieras muzejā | Valmieras pilsētas, novada un Vidzemes reģiona iedzīvotāji, tūristi | VM, VNP, ZUSAN |
| 12. | Žurnālistu un tūroperatoru vizītes, mediju pasākumi | Žurnālisti, tūroperatori | VM, VNP, ZUSAN |

Publicitātes materiālos tiek norādīta informācija par izmantotajiem līdzekļiem un citiem piesaistītā finansējuma avotiem. Papildu publicitāte tiek panākta ar integrētajām tirgvedības aktivitātēm, kas tiks īstenota ar Valmieras un apkārtējo novadu īstenoto tūrisma galamērķa aktivitāšu plānu. Attiecībā uz tirgvedības aktivitātēm, ir būtiski, lai tās nosedz pilnībā visus klienta – potenciālā apmeklētāja saskarsmes punktus pakalpojuma izvēlē, plānošanā, pieredzējuma saņemšanā un atgriezeniskās saiknes veidošanā.

Lai pilnveidotu muzeja piedāvājumu un komunikāciju ar sabiedrību, VM plāno izveidot mārketinga attīstības stratēģiju.